Hooaja viimane klubivõistlus, Cross Country by LIVEN, toimub laupäeval, 24. oktoobril Sea, Stone ja Annika Course'il. Mänguvormiks on Florida Scramble - HCP löögimäng täiesti ebatraditsioonilise ja ekstreemse raja peal. Sama päeva õhtul on kõik võistlejad ja teised klubiliikmed oodatud meie hooaja lõpupeole Radisson Blu Olümpia hotelli ja Olympic Casinosse.
Cross Country võistlus on meeskondlik, osalema on oodatud kõik golfimängijad EGA täpse HCP-ga maksimaalselt 36. Suurim osalejate arv on 78 (26 võistkonda). Premeeritakse kahte parimat tiimi ning kõigile osalejatele on võistluse nimepartner LIVEN välja pannud kingikoti.
Nii Cross Country võistluse kui kogu hooaja silmapaistvamaid tulemusi autasustame lõpupeol Radisson Blu Olümpia hotellis algusega kl 18.30. Õhtusöögi kõrval teeme kokkuvõtteid lõppevast hooajast ja anname üle auhinnad nii traditsiooniliste kui üllatuslike saavutuste eest. Loosiauhinnad võistluse nimepartner LIVEN-ilt ja võimalus osaleda heategevuslikus loteriis. Pidu jätkub kl 21.00 Olympic Casinos, kus ootamas veelgi üllatusi. Täpsem kava ilmub juba õige pea nii meie kodulehel kui ka kutsetena.
Hooaja lõpupeo osalustasu on 39 EUR, mis sisaldab kolmekäigulist õhtusööki koos tervitusjoogi ja veiniga Olümpia hotellis ning jooke, suupisteid ja meelelahutusprogrammi Olympic Casinos.